‘Entre la pedra i el ferro’, una antologia poètica pel patrimoni de Sagunt
23 de gener 2018

![](/media/zc1bn0ey/23img-20180119_cuerpo.jpg)  
  

El saló d'actes del Centre Cultural Mario Monreal acollirà el dia 1 de febrer, a les 19 hores, la presentació de l'antologia poètica _Entre la pedra i el ferro (poetes pel patrimoni de Sagunt),_ un llibre que s'ha publicat amb motiu del procés de reconeixement internacional de la ciutat de Sagunt, a través de la presentació de la candidatura a Patrimoni de la Humanitat, i que ha comptat amb la col·laboració de l'Ajuntament de Sagunt i altres entitats.

  

L'antologia poètica, editada per Onada Edicions, ha comptat amb la coordinació i l'assessorament dels escriptors Antoni Gómez i Vicent Penya, així com amb Sergio Bonaque, qui ha dissenyat la coberta. Segons els coordinadors, el títol de la compilació respon a dos elements simbòlics que provenen de les entranyes de la terra, la pedra i el ferro, i que, a més de representar el misteri del cosmos de les societats antigues, evoquen la dualitat de la capital del Camp de Morvedre com una entitat cívica i cultural assaonada sobre la història i la indústria siderúrgica.

L'acte de presentació del llibre, sota la direcció de Sergi Juesas, membre del grup Camí de Nora, s'ha plantejat com un espectacle de música i lletres, amb una lectura dramatitzada per part d'Ismael Bereje, Maria Jesús Suárez, Begonya Mezquita i el mateix Sergi Juesas; un nombre de dansa a càrrec de Margarita Mateu; un espai musical per part d'Eva Gómez, Bàrbara Gramaje, Pablo Riaño i Juan Manuel Verdugo, i amb la col·laboració de l'alumnat de l'Escola Municipal de Teatre. De la coordinació de l'espai sonor s'encarregarà Marcos Villaplana i del disseny de llums Raquel Escriche.

En l’antologia han participat poetes de gran prestigi i reconeixement literari, tant del País Valencià com de la resta del domini lingüístic valencià. Concretament, han sigut seixanta-tres poetes, que escriuen tant en valencià com en castellà, alguns amb poemes inèdits i uns altres amb peces editades. Alguns dels poetes han obtingut importants guardons de poesia, entre els quals cal destacar: Manel Alonso i Català, Lluís Alpera, Maria Carme Arnau, Pere Bessó, Antonio Cabrera, Juli Capilla, Francesc Collado, Miquel De Renzi, Carles Duarte, Maria Josep Escrivà, Antoni Ferrer, Isabel Garcia i Canet, Ricard Garcia, Jesús Giron, Marisol González, Marc Granell, Ramon Guillem, Josep Igual, José Iniesta, Susanna Lliberós, Vicenç Llorca, Carlos Marzal, Miguel Mas, Josep Micó, Francesc Mompó, Eusebi Morales, Joan Navarro, Teresa Pascual, Vicent Penya, Jaume Pérez-Montaner, Josep Porcar, Begonya Pozo, Antoni Prats, Ramon Ramon, Isabel Robles, Lluís Roda, Emili Rodríguez-Bernabeu, Manel Rodríguez-Castelló, Josep Lluís Roig, Encarna Sant-Celoni i Jordi Solà.

Entre els poetes de la comarca del Camp de Morvedre que hi han col·laborat, destaquen els noms dels malaguanyats Jaume Bru i Vidal i Francisco Salinas, així com també els poetes Pedro Luis Alonso, Manuel Bellver, Vicent Blasco, Rafael Català, Manuel Civera Gómez, Fernando Delgado, Víctor Durbà, Jesús Fernández Cabellos, Francesc Fernández i Carrasco, Roser Furió, Antoni Gómez, Josep Dionís Martínez, Begonya Mezquita, Juan Antonio Millón, José Manuel Pedrós, Hermini Pérez i Edo, Juan Picazo, Josep Ribera, Enrique Ruiz i Julián Urrea Tébar, que han oferit una mostra del seu bon quefer poètic relacionat amb els elements de la pedra i el ferro.

En definitiva, una antologia que llança un missatge de cultura i tolerància al voltant de la poesia i de la seua capacitat de projectar a través de la bellesa de les paraules una imatge de ciutat que aspira a ser patrimoni universal i exemple de respecte i convivència entre els seus ciutadans i entre tots els del món.

*   [](http://www.facebook.com/sharer.php?u=https://aytosagunto.es/va/actualitat/entre-la-pedra-i-el-ferro-una-antologia-poetica-pel-patrimoni-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/entre-la-pedra-i-el-ferro-una-antologia-poetica-pel-patrimoni-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/entre-la-pedra-i-el-ferro-una-antologia-poetica-pel-patrimoni-de-sagunt/ "Linked In")
*   [](mailto:?body=https://aytosagunto.es/va/actualitat/entre-la-pedra-i-el-ferro-una-antologia-poetica-pel-patrimoni-de-sagunt/)